b'\n_START_ARTICLE_\nFranz von Lenbach\n_START_PARAGRAPH_\nFrancas fon Lenbachas (vok. Franz von Lenbach, 1836\xe2\x88\x921904\xc2\xa0m.)\xc2\xa0\xe2\x80\x93 XIX a. pb. Vokietijos tapytojas, portretistas.\n_START_SECTION_\nBiografija\n_START_PARAGRAPH_\nFrancas Lenbachas gim\xc4\x97 1836 m. gruod\xc5\xbeio 13 d. \xc5\xa0robenhauzene Bavarijoje. Akmendirbio s\xc5\xabnus. Jis mok\xc4\x97si Landshuto technikos kolegijoje ir po 1851 m. prad\xc4\x97jo dirbti skulptoriaus A. Zikingerio (Anselm Sickinger) skulpt\xc5\xabros studijoje. Per brol\xc4\xaf jis sutiko tapytoj\xc4\x85 J. B. Hofner\xc4\xaf, kuris supa\xc5\xbeindino F. Lenbach\xc4\x85 su pie\xc5\xa1imu ir tapyba. 1852\xe2\x88\x9253 m. F. Lenbachas mok\xc4\x97si Augsburgo politechnikoje, por\xc4\x85 m\xc4\x97nesi\xc5\xb3 dirbo tapytojo A. Grafl\xc4\x97s studijoje ir 1854 m. \xc4\xafstojo mokytis \xc4\xaf Miuncheno dail\xc4\x97s akademij\xc4\x85. 1857 m. jis tapo garsaus tuo metu istorinio \xc5\xbeanro tapytojo Karlo Teodoro fon Piloti mokiniu. Kitais metais jis su mokytoju ir kitais tapytojais keliavo \xc4\xaf Rom\xc4\x85. I\xc5\xa1 Italijos jis parsive\xc5\xbe\xc4\x97 grup\xc4\x99 eskiz\xc5\xb3 ir pie\xc5\xa1ini\xc5\xb3, kuriuos naudojo paveikslams kurti (pvz., \xe2\x80\x9eTito arka\xe2\x80\x9c). Jo ankstyvieji darbai buvo paveikti mokytojo K. fon Piloti stiliaus._NEWLINE_1860 m. F. Lenbachas prad\xc4\x97jo mokyti Veimaro dail\xc4\x97s mokykloje ir kopijavo sen\xc5\xb3j\xc5\xb3 meistr\xc5\xb3 paveikslus daugiausiai r\xc4\x97m\xc4\x97jo, grafo Adolfo Frydricho fon Grafo \xc5\xa0lako u\xc5\xbesakymais. Tuo tikslu jis lank\xc4\x97si Italijoje, Ispanijoje, Vienoje ir Berlyne. 1868 m. vie\xc5\xa1\xc4\x97jo Tan\xc5\xbeere, nutap\xc4\x97 paskutin\xc4\xaf savo peiza\xc5\xbe\xc4\x85 \xe2\x80\x9eAlhambra. Grenada\xe2\x80\x9c. Po 1868 m. F. Lenbachas atsid\xc4\x97jo i\xc5\xa1skirtinai portretiniam \xc5\xbeanrui, apsigyveno Miunchene. Jis tapo tarptautiniu mastu garsiu portretistu. Jo k\xc5\xabrybinis stilius buvo artimas praeities meistr\xc5\xb3, ypa\xc4\x8d venecijie\xc4\x8di\xc5\xb3, tapybos stiliui su sodriomis spalvomis ir chiaroscuro naudojimu. Toks stilius \xc4\xaftiko to meto pasiturintiems u\xc5\xbesakovams. Jis nutap\xc4\x97 daugelio to meto \xc5\xbeymi\xc5\xb3 ir \xc4\xaftaking\xc5\xb3 veik\xc4\x97j\xc5\xb3 portret\xc5\xb3, tarp kuri\xc5\xb3: Vilhelmo I, R. Vagnerio, F. Listo, H. Helmholco ir O. fon Bismarko. Vien pastarojo portret\xc5\xb3 F. fon Lenbachas nutap\xc4\x97 apie 80 vnt. Tarp jo draug\xc5\xb3 buvo tapytojas Hansas Makartas, ra\xc5\xa1ytojas Paulius Heiz\xc4\x97, kompozitorius Richardas Vagneris ir kiti. Jis buvo du kartus ved\xc4\x99s: Magdalen\xc4\x85, grafien\xc4\x99 Moltk\xc4\x99, ir Lolo fon Horn\xc5\xa1tein._NEWLINE_1882 m. F. Lenbachui suteiktas bajoryst\xc4\x97s rangas. Jis laim\xc4\x97jo Did\xc4\xafj\xc4\xaf priz\xc4\x85 u\xc5\xbe tapyb\xc4\x85 1900 m. Pary\xc5\xbeiuje. Francas fon Lenbachas mir\xc4\x97 1904 m. gegu\xc5\xbe\xc4\x97s 6 d. Miunchene. Jo name Miunchene \xc4\xafsteigtas muziejus.'